## La Junta Qualificadora de Coneixements de Valencià aprova el calendari dels exàmens de 2025

*** El dissabte 4 d’octubre es faran les proves escrites dels nivells A2, B1, B2, C1 i C2; i les orals es repartiran entre els dissabtes 18 i 25 d’octubre
* El dissabte 14 de juny tindran lloc les proves dels certificats específics**

La Junta Qualificadora de Coneixements de Valencià (JQCV) va constituir esta setmana el seu nou ple en el qual va aprovar la convocatòria de les proves de coneixements de valencià, que es duran a terme en les 24 seus diferents que ja són habituals: Alacant, Alcoi, Alzira, Benidorm, Borriana, Buñol, Castelló de la Plana, Dénia, Elda, Elx, Gandia, Llíria, Ontinyent, Orihuela, Paterna, Sagunt, Segorbe, Sueca, Torrent, València, la Vall d’Uixó, Villena, Vinaròs i Xàtiva.

El dissabte 4 d’octubre de 2025 es faran les proves escrites de l’A2, B1, B2, C1 i C2; i les orals es repartiran entre els dissabtes 18 i 25 d’octubre. Les proves dels llenguatges específics es faran el dissabte 14 de juny i inclouen tres certificats de capacitació tècnica: llenguatge administratiu, correcció de textos i llenguatge als mitjans de comunicació.

**Horaris de les proves**

Les proves escrites dels cinc nivells es faran el dissabte 4 d’octubre. A les 09:00 hores, la del B1 i la del C1; i les dels nivells A2, B2 i C2, a les 16:00 hores. Els aspirants coneixeran la nota de les àrees de comprensió escrita, comprensió oral i estructures lingüístiques, avaluades en esta primera jornada, abans de la realització de les proves orals.

L’avaluació de l’àrea d’expressió i interacció orals es repartirà al llarg de dos dissabtes: el dia 18 d’octubre, del C1; el 25 d’octubre de matí, les del C2, i el mateix dia, de vesprada, les de l’A2, B1 i B2. Com en anys anteriors, cada aspirant coneixerà, en la web de la JQCV, el dia i l’hora concreta en què haurà de fer esta prova.

Quant als certificats de capacitació tècnica, les proves tindran lloc el dissabte 14 de juny: a les 09:00 hores, les de llenguatge administratiu i les de correcció de textos; i a les 16:00 hores, les de llenguatge als mitjans de comunicació.

Tots els detalls de la convocatòria es podran consultar en les pròximes setmanes en la [web de la JQCV](https://jqcv.gva.es/va/).

Fecha: 19/01/2025